Zbog uloge u ratu oduzete dozvole za rad četvorici policajaca 25/4/02 - 2002-04-25
Dozvole su izgubili inspektor u MUP-u Republike Srpske Željko Dragić, policajac iz Ključa Goran Dunović, šef Policijske uprave Foča Boš
Ambasada Sjedinjenih država u Sarajevu pridružila se brojnim čestitkama koje još uvijek stižu BiH nakon jučerašnjeg zvaničnog prijema u Vijeće Evrope. U medjuvremenu, članovi bh delegacije nakon povratka iz Strazbura, izrazili su zadovoljstvo, istovremeno ističući da je neophodno još puno toga uraditi posebno u oblasti pravosudnog sistema i ljudskih prava. Da su pred Bosnom i Hercegovinom još brojni zadaci, svjedoče i današnje vijesti u kojima se izmedju ostalog kaže da je Komesar Međunarodne policije Vinsent Kurdroa povukao privremene dozvole za rad u policijskoj službi četvorici policijskih dužnosnika zbog uloge u ratu, saopćio je na konferenciji za novinare portparol Misije UN u BiH Stefo Leman. Dozvole su izgubili inspektor u Ministarstvu unutrašnjih poslova Republike Srpske Željko Dragić, pripadnik Službe javne bezbjednosti u Ključu Goran Dunović, šef Policijske uprave Foča Boško Govedarica i Almir Nuhić, policajac iz Konjica. Za Željka Dragića, se tvrdi da je sudjelovao u ubistvu 50 civila nesrpske nacionalnosti 1992. godine u selu Prhovo u sjevernom dijelu BiH. Također postoje dokazi da je Dragić umiješan i u ubistvo 220 civila u selu Biljanima kod Ključa. Svjedoci su potvrdili kako je on kao tadašnji šef odjela za kriminalističke istrage u policiji u Ključu ispitivao i zlostavljao Bošnjake koji su potom bili protjerivani s ovog područja. Uprkos svojoj ratnoj prošlosti, Dragić je sve do sada radio kao inspektor u MUP-u Republike Srpske, a nakon prikupljanja potrebnih dokaza oduzeta mu je dozvola za rad i izrečena mjera suspenzije. Iste mjere poduzete su i protiv Gorana Dunovića, policajca iz mjesta Bronzani Majdan kod Banja Luke, za kojega je utvrđeno da je sudjelovao u protjerivanju najmanje 30 osoba bošnjačke nacionalnosti. Glasnogovornik UN-a potvrdio je kako će sve informacije o ovim slučajevima biti poslane i Međunarodnom kaznenom sudu za bivšu Jugoslaviju. Istragom IPTF-a otkriven i je i Boško Govedarica, jedan od načelnika policijske uprave u Foči. Tokom rata Govedarica je kao šef policije u Kalinoviku sudjelovao u ubistvima i protjerivanju Bošnjaka. S policijskih poslova odlukom povjerenika IPTF-a uklonjen je i Almir Nuhanović iz Konjica, koji je kao pripadnik vojne policije Armije BiH bio čuvar u logoru Čelebići,u kojem su zatvorenici zlostavljani,muceni i ubijani.